Beurtkrag vanaand voorlopig opgeskort(Argieffoto: pixabay) Indien alles vir Eskom reg loop sal beurtkrag Donderdagaand om 21:00 opgeskort word voordat fase 1-beurtkrag Vrydagoggend om 05:00 in werking tree. Dié fase sal dan na verwagting tot Vrydag 21:00 duur voordat dit weer opgehef word. André de Ruyter, hoof van Eskom, sê die vooruitsig vir krag dié naweek blyk in dié stadium “nogals stabiel” te wees indien Eskom nie nóg eenhede intussen kwyt raak nie en verskeie eenhede soos verwag weer in diens gestel word. Suid-Afrikaners sal Donderdag teen 16:00 weer van die kragvoorsiener hoor wanneer hy na verwagting in ’n posisie sal wees om die stand van sake te kan bevestig. Beplande instandhouding staan tans op 3 910 MW terwyl onbeplande instandhouding tans 13 991 MW uit die kragnetwerk haal. “Dit is baie hoog,” het De Ruyter Donderdagoggend gedurende Eskom se jongste mediakonferensie daarop gewys. Die kragvoorsiener voorspel intussen vanaand ’n piekvraag van 27 908 MW na krag. Hou Maroela Media dop vir meer inligting oor vanoggend se mediakonferensie.